
			Os nenos van á escola. 

			Lúa dorme no berce

			a perna solta. 

			Os nenos van ao mar. 

			Lúa pídelles cunchas

			para xogar. 

			Os nenos van á horta. 

			Lúa pídelles grilos, 

			estralotes, amoras...

			Lúa ten enfeitizo.

			Se a arrolo e agarimo, 

			quedo eu durmido.

			—Onde estás, Lúa Lueira, 

			que non te vexo?

			—No curuto da árbore,

			comendo un péxego.

			—Onde estás, Lúa Lúa, 

			que non te pillo? 

			—Mira as plumas durmidas

			dos estorniños.

			—Onde estás, Lúa Lueira, 

			que non te entendo?

			—Mira na nube verde

			que leva o vento.

			—Onde estás, Lúa Lúa?

			–miro no escuro–.

			—Agarda un momentiño, 

			que saio e alumo.

		

	
		
			—O seu niño é moi quente, 

			amigo reiseñor. 

			—Do meu canto se fai, 

			do meu amor. 

			—O seu tobo é xeitoso, 

			señor raposo. 

			—É do vento do bosque, 

			cando soño. 

			—A súa luz, sol, é alegre,

			madrugadora. 

			—É das vosas pupilas 

			murmuradoras.

			—O seu misterio é fondo,

			señora lúa.

			—É porque vós me amades,

			criaturas.

			Cantiga de arrolo para durmir a Ana Lúa

			Naina naina Lúa, 

			Lúa naina naina. 

			Cántame unha nenia,

			anáinama.

			Naina naina Lúa, 

			Lúa naina naina.

			Se a neve adormece,

			anáinaa.

			Naina naina Lúa, 

			Lúa naina naina, 

			léliame esta nena.

			Aláilama.

			Nana da viaxe

			Filla, viñeches dun resío espido

			e dunha noite branca.

			Paceran naquel soño cervas tristes,

			alegres garzas.

			Filla, viñeches dunha fonte escura

			e unha rula de nácara.

			Soñaran naquel río perlas puras

			dunha estrela nevada.

			Filla, repousa agora

			desa longa viaxe

			que fundiu nun anel dous que se amaron.

			Filla, descansa agora, que a buguina da alba

			ha de traer un día o soño dunha barca.

			Canción do mar

			Do mar tan só sabemos

			aquilo que soñamos.

			Cando estamos durmidos,

			navegamos.

			Acubíllate, filla, 

			porque veñen as ondas

			a levarte.

			O sol cega o horizonte. 

			A lúa abraza as algas.

			Do mar tan só sabemos

			aquilo que soñamos.

			Cando durmimos, filla,

			navegamos.

			Non deixes que che roube a egua da noite branca.

			Durme, durme, meniña, no acubillo das sabas.

			Non deixes que a curuxa esperte a Vía Láctea.

			Ti adormece nas ás dos neboeiros que pasan.

			Non che estremeza a auga do pozo cando cante.

			Hai fieitos nos que o soño da lúa se remansa.

			Cando sintas na praia as ondas a danzar

			lémbrate da dozura dos días que se van.

			O berce é unha nave que o vento ha de levar

			sobre as ondas e as nubes, sobre as fontes e o mar. 

			No peito da túa nai

			paces zume de dalias.

			Ten veíñas azuis

			e unha mamila branca.

			Unha mamila branca

			de xesta perfumada

			que alimenta o resío

			da noite milenaria.

			Da noite milenaria, 

			da noite milenaria,

			con bicos delicados

			dunha lúa de prata.

			No peito da túa nai,

			durmidas, dúas dalias.

			Dons

			Teñan as nenas, teñan, 

			diademas de ouro,

			aneis de paporroibo,

			trevos de sete follas.

			Teñan as nenas, teñan,

			un bambán para o amor

			dunha estrela durmida

			no remontar do sol.

			Que sempre, sempre teñan,

			todas as nenas, todas,

			un río silencioso

			no sol do corazón.

